Likumprojekts

**Valsts materiālo rezervju likums**

**1.pants. Likumā lietotie termini**

Likumā ir lietoti šādi termini:

1) **valsts materiālās rezerves** – šajā likumā noteiktajā kārtībā izveidots materiālo resursu kopums, kuru izmanto katastrofu un citu apdraudējumu pārvaldīšanā iesaistītās institūcijas;

2) **valsts materiālo rezervju nomenklatūra** – valsts materiālo rezervju saraksts, kurā norādīts valsts materiālo rezervju nosaukums, apjoms un ministrija, kuras nozares vajadzībām tiek veidotas valsts materiālās rezerves (turpmāk – nozares ministrija);

3) **atbildīgais glabātājs** – valsts vai pašvaldības institūcija vai komersants, kas uzglabā valsts materiālās rezerves un veic citas šajā likumā noteiktās darbības;

4) **valsts materiālo rezervju pārvaldīšana** –darbību kopums, ko veic, lai nodrošinātu valsts materiālo rezervju uzglabāšanu, uzturēšanu, atjaunināšanu un izmantošanu;

5) **valsts materiālo rezervju veidošana** –valsts materiālo rezervju plānošana, izvērtējot iespējamos apdraudējumus attiecīgajā nozarē, un to iegāde saskaņā ar valsts materiālo rezervju nomenklatūru un pieejamiem finanšu līdzekļiem.

**2.pants. Likuma mērķis**

Likuma mērķis ir radīt tiesisku pamatu valsts materiālo rezervju veidošanai un pārvaldīšanai, lai tās izmantotu katastrofu un citu apdraudējumu gadījumā.

**3.pants. Valsts materiālo rezervju izmantošana**

(1) Valsts materiālās rezerves izmanto:

1) katastrofu un citu apdraudējumu gadījumos veicamo reaģēšanas, seku likvidēšanas un atjaunošanas pasākumu izpildei;

2) neparedzētos ārkārtas gadījumos, ja pastāv draudi cilvēku veselībai vai dzīvībai;

3) katastrofu un citu apdraudējumu pārvaldīšanā iesaistītā personāla individuālās aizsardzības nodrošināšanai;

4) sabiedriskās drošības un kārtības nodrošināšanai;

5) personāla apmācības nodrošināšanai civilās aizsardzības un katastrofu pārvaldīšanas jomā;

6) pasākumu nodrošināšanai tautsaimniecības mobilizācijas plāna ietvaros;

7) patvēruma meklētāju masveida ierašanās gadījumā veicamo pasākumu īstenošanai;

8) humānās palīdzības sniegšanai.

(2) Valsts materiālās rezerves, kas izveidotas nozarē, izmanto šā panta pirmajā daļā minēto pasākumu (izņemot šā panta pirmās daļas 8.punktā minēto pasākumu) veikšanā, pamatojoties uz attiecīgā nozares ministra vai tā pilnvarotas amatpersonas atļauju.

(3) Valsts materiālās rezerves izmanto šā panta pirmās daļas 8.punktā paredzētā pasākuma veikšanai, pamatojoties uz Ministru kabineta rīkojumu.

(4) Valsts materiālo rezervju izmantošanas kārtību nosaka Ministru kabinets.

**4.pants. Valsts materiālo rezervju plānošana**

(1) Nozares ministrija:

1) izvērtējot iespējamos apdraudējumus un pamatojoties uz riska novērtējumu, lemj par nepieciešamību veidot valsts materiālās rezerves attiecīgajā nozarē;

2) koordinē valsts materiālo rezervju plānošanu nozarē, saskaņojot nepieciešamo valsts materiālo rezervju veidus un apjomus ar padotībā esošajām institūcijām;

3) izvēlas atbildīgo glabātāju tā, lai iespējami īsākā laikā nodrošinātu valsts materiālo rezervju iesaistīšanu katastrofu un citu apdraudējumu pārvarēšanā, kā arī nodrošinātu valsts materiālo rezervju glabāšanai piemērotus apstākļus;

4) katru gadu izvērtē nozares nodrošinājumu ar valsts materiālajām rezervēm un, ja nepieciešams, līdz kārtējā gada 1.martam iesniedz Iekšlietu ministrijai informāciju par veicamajām izmaiņām valsts materiālo rezervju nomenklatūrā, iegādājamo valsts materiālo rezervju nosaukumu, to apjomu, kā arī iegādei, tai skaitā atjaunināšanai (turpmāk – iegāde), un uzturēšanai nepieciešamo papildu finanšu līdzekļu apmēru prioritārā pasākuma pieteikuma sagatavošanai;

5) pēc Iekšlietu ministrijas pieprasījuma iesniedz informāciju par attiecīgajā nozarē pieejamajām valsts materiālajām rezervēm.

(2) Iekšlietu ministrija:

1) koordinē valsts materiālo rezervju plānošanu;

2) sagatavo un, ja nepieciešams, aktualizē valsts materiālo rezervju nomenklatūru;

3) normatīvajos aktos noteiktajā kārtībā sagatavo un iesniedz attiecīgu starpnozaru prioritārā pasākuma pieteikumu papildu finanšu līdzekļu piešķiršanai valsts materiālo rezervju iegādei un uzturēšanai.

(3) Ministru kabinets apstiprina valsts materiālo rezervju nomenklatūru.

**5.pants. Valsts materiālo rezervju finansēšana un iegāde**

(1) Valsts materiālo rezervju finansēšanas avoti ir:

1) valsts budžeta dotācija no vispārējiem ieņēmumiem;

2) ieņēmumi no valsts materiālo rezervju realizācijas un citi pašu ieņēmumi;

3) fizisko un juridisko personu ziedojumi.

(2) Finanšu līdzekļus valsts materiālo rezervju iegādei un uzturēšanai nozares ministrija plāno atsevišķā valsts pamatbudžeta programmā.

(3) Valsts materiālo rezervju iegādi un uzturēšanu atbilstoši no šā panta otrajā daļā minētās valsts pamatbudžeta programmas piešķirtajiem finanšu līdzekļiem veic atbildīgie glabātāji.

(4) Valsts materiālās rezerves iegādājas iepirkumu procedūras rezultātā normatīvajos aktos par iepirkumiem noteiktajā kārtībā.

(5) Nozares ministrija var organizēt valsts materiālo rezervju iegādi atbilstoši nozarē noteiktajai materiālo resursu iegādes kārtībai, tajā skaitā, iegādāties valsts materiālās rezerves kopā ar iepirkumu ikdienas vajadzībām.

(6) Finanšu līdzekļu atlikumu saimnieciskā gada beigās, kas radies no valsts materiālo rezervju realizācijas un citiem pašu ieņēmumiem, izlieto valsts materiālo rezervju iegādei un uzturēšanai nākamajos saimnieciskajos gados.

(7) Ja valsts materiālās rezerves izmantotas humānās palīdzības sniegšanai, Ministru kabinets var lemt par papildu finansējuma piešķiršanu attiecīgajai nozares ministrijai izlietoto valsts materiālo rezervju atjaunošanai.

**6.pants. Valsts materiālo rezervju pārvaldīšana un pārskatu iesniegšana**

(1) Nozares ministrija slēdz glabājuma līgumu ar katru atbildīgo glabātāju par valsts materiālo rezervju uzglabāšanu.

(2) Atbildīgie glabātāji:

1) uzglabā valsts materiālās rezerves un uzskaita tās atsevišķi no pamatdarbības resursiem;

2) uztur valsts materiālās rezerves, nodrošinot to gatavību iesaistīšanai katastrofu un citu apdraudējumu pārvaldīšanā;

3) izsniedz valsts materiālās rezerves;

4) atjaunina, realizē un noraksta valsts materiālās rezerves;

5) veic valsts materiālo rezervju inventarizāciju saskaņā ar grāmatvedību reglamentējošo normatīvo aktu prasībām;

6) katru gadu līdz 31.janvārim iesniedz nozares ministrijai un Iekšlietu ministrijai pārskatu par iepriekšējā saimnieciskajā gadā veiktajām darbībām ar valsts materiālajām rezervēm un valsts materiālo rezervju atlikumiem uz kārtējā saimnieciskā gada 1.janvāri.

(3) Valsts materiālās rezerves pie atbildīgā glabātāja vienu reizi divos gados pārbauda Valsts ugunsdzēsības un glābšanas dienests.

(4) Valsts materiālo rezervju uzskaites, uzglabāšanas, uzturēšanas, atjaunināšanas, realizācijas, norakstīšanas (arī pārstrādes un apglabāšanas) un pārbaudes kārtību nosaka Ministru kabinets.

**Pārejas noteikumi**

1. Ar šā likuma spēkā stāšanos spēku zaudē Valsts materiālo rezervju likums (Latvijas Republikas Saeimas un Ministru Kabineta Ziņotājs, 2007, 15.nr.; Latvijas Vēstnesis, 2007, 107.nr.; 2009, 182.nr.; 2016, 57.nr.).

2. Glabājuma līgumi, kas ar atbildīgajiem glabātājiem noslēgti līdz šī likuma spēkā stāšanās dienai, ir spēkā līdz to darbības termiņa beigām, bet ne ilgāk par 2018.gada 31.decembri.

3. Nodrošinājuma valsts aģentūra līdz 2018.gada 31.decembrim nodrošina valsts materiālo rezervju materiālo resursu nodošanu nozaru ministrijām.

4. Ministru kabinets līdz 2018.gada 31.decembrim izdod šā likuma 3.panta ceturtajā daļā un [6.pant](http://likumi.lv/doc.php?id=49641#p6)a ceturtajā daļā minētos noteikumus.

Likums stājas spēkā 2019.gada 1.janvārī

Iekšlietu ministrs Rihards Kozlovskis

Vīza: valsts sekretārs Dimitrijs Trofimovs

04.09.2017 8:58

923

M.Ludbāržs, 67219079

maigurs.ludbarzs@iem.gov.lv

A.Strode, 67219602

alda.strode@iem.gov.lv

I.Rudzīte, 26698094

ilze.rudzite@agentura.iem.gov.lv